คปภ.ตั้งผู้ชำระบัญชีตามหนี้2บริษัทประกัน
คปภ. ประกาศแต่งตั้งผู้ชำระบัญชีบริษัท ลิเบอร์ตี้ประกันภัย และบริษัท วิคเตอรี ประกันภัย ตามหนี้กว่า 300 ล้านบาท หลังถูกคำสั่งให้ปิดกิจการ
8 มิ.ย. 2554

คปภ. ประกาศแต่งตั้งผู้ชำระบัญชีบริษัท ลิเบอร์ตี้ประกันภัย และบริษัท วิคเตอรี ประกันภัย ตามหนี้กว่า 300 ล้านบาท หลังถูกคำสั่งให้ปิดกิจการ
นายอารีพงศ์ ภู่ชอุ่ม ปลัดการกระทรวงการคลัง ในฐานะประธานคณะกรรมการกำกับและส่งเสริมการประกอบธุรกิจประกันภัย(คปภ.) ได้ลงนามคำสั่งแต่งตั้งให้นายไชยา พรมโสดา และนางสุคนธ์ กอบพิมาย  เป็นผู้ชำระบัญชีของบริษัท วิคเตอรี ประกันภัย  และแต่งตั้งให้นายสมนึก พุ่มไฉยา นายสมเกียรติ สุขโต และนายธนวัต นพมณีวรรณ์ เป็นผู้ชำระบัญชีของบริษัท ลิเบอร์ตี้ประกันภัย  เพื่อติดตามหนี้สินกว่า 300 ล้านบาท  หลังจากทั้งสองบริษัทถูกคำสั่งเพิกถอนใบอนุญาตจากกระทรวงการคลัง
ทั้งนี้ เจ้าหนี้ของทั้งสองบริษัท สามารถยื่นขอรับชำระหนี้ต่อผู้ชำระบัญชี และกองทุนประกันวินาศภัยได้ภายในสองเดือนนับแต่วันที่กองทุนประกันวินาศภัยออกประกาศ  ส่วนกรณีที่กรมธรรม์ฉบับเดิมยังมีระยะเวลาคุ้มครองเหลืออยู่ ทางผู้เอาประกันสามารถซื้อความคุ้มครองเพิ่มอีก 1 ปีได้กับบริษัทประกันทั้ง 19 แห่งที่เข้าร่วมโครงการให้ความช่วยเหลือผู้เอาประกัน โดยจะได้รับการขยายระยะเวลาคุ้มครองเพิ่มเติมให้เท่ากับระยะเวลาประกันภัยที่เหลืออยู่ตามกรมธรรม์ประกันภัยฉบับเดิม    
อย่างไรก็ตาม ยังเปิดโอกาสให้ทั้งสองบริษัทยื่นคำฟ้องกรณีการออกคำสั่งดังกล่าวต่อศาลปกครองได้ภายในเก้าสิบวัน